Bakong
<s>Bakong je prvi kmerski piramidalni terasasti hram u Angkoru, Kambodža.</s><s>Izgradio ga je kralj Indravarman I. i posvetio Šivi 881. godine kao kraljevski hram prve prijestolnice Kmerskog Carstva, Hariharalaya.</s><s>Nalazi se 13 km istočno od grada Siem Reapa, te čini glavni hram Roulos grupe spomenika sjeverozapadno od Angkor Thoma.</s><s>Druga dva hrama u distriktu Roulos su Preah Ko i Lolei.</s>

<s>Bakong je bio glavnim kraljevskim hramom samo nekoliko godina, jer je Indravarmanov nasljednik i sin Yasovarman I. prijestolnicu prebacio južnije u novoosnovani Yasodharapura (danas Angkor), ali kasniji dodaci u 12. i 13. vijeku dokazuju kako nije bio napušten.</s>

<s>Hram se sastoji od tri koncentrična kvadratična obzida koji su odvojeni s jarcima, a savršeno su položeni u smjeru strana svijeta.</s><s>Vanjski obzid ima samo jarak promjera 900 x 700 m, dok je unutarnji zid od laterita promjera 400 x 300 m s četiri gopure  (monumentalni portali) križnog tlocrta od kojih vodi zemljani prolaz ukrašen sa sedmoglavim nāgama.</s><s>Između dva obzida nalaze se ostaci 22 mala satelitska hrama od opeke.</s><s>Unutarnji obzid ima promjer 160 x 120 m i zatvara središnji "piramidalni humak" sa pet terasa, od kojih najdonja ima promjer 65 x 67 m, i središnjim tornjem (koji je izgrađen kasnije u stilu Angkor Wata) okruženim s osam manjih tornjeva, po dva sa sve četiri strane.</s><s>Iako je cijeli hram nekada bio ukrašen raskošnim štuko ukrasima, danas su ostali samo njihovi fragmenti, poput "Bitke Asura", koje svjedoče o velikoj kvaliteti rezbarija.</s><s>Opstali su velike kamene figure slonova-zaštitnika na kutovima terasa hrama, kao i lavovi-čuvari na stubama.</s>

<s>1930-ih Bakong je obnovljen u metodi anastiloze, a od 1992. godine je, kao dio Angkora, na popisu svjetske baštine UNESCO-a.</s>

<s>Izvori</s>

<s></s>

<s>Hinduistički hramovi u Kambodži
Kmersko Carstvo
Svjetska baština u Kambodži</s>

